khistorydata/jeongjo-sjw-relations huggingface dataset:
정조 24년
柳憲周以禮曹言啓曰以牙山幼學申簡請其父思贊復科事上言傳曰其時事狀稔知之其後問于知其事之筵臣者亦屢矣令該曹更問大臣草記稟處事命下矣發遣郞廳問議于大臣則議政府領議政臣李秉模以爲蓋聞其時事實與上言辭意別無差爽當其唱名召入之際精神顚倒不能誦對者容或無怪而旣有先朝處分且未及唱第則有不敢擅議復科矣云左議政臣沈煥之以爲申思贊削科事蓋聞伊時唱第進前不能誦所作文一句仍被嚴敎拔榜充軍別無他罪云而事係先朝處分到今年久不敢輕議其復科云右議政臣李時秀以爲係是先朝已處分之事及今年久之後不敢遽議復科云事大臣收議草記有申思贊拔榜在於唱第前後更爲詳考可據文蹟兼取政院日記及吏曹政案考出以啓同時入格拔榜人金處坤復科與否一體考出草記之命矣謹依下敎遍考戊子以後臣曹謄錄申思贊拔榜傳敎則載錄而唱第前後則無可據文蹟故問于思贊之子則其時思贊單付典籍簪花入侍云取見其入格試券則甲科第一人紅籤尙粘券面取見政院日記考出本則戊子九月二十六日親臨春塘臺庭試時申思贊進前不能誦御題因特敎原榜中拔去仍命充軍而賜花紅牌還納同日政典籍單申思贊文科壯元云云問于吏曹則其時新恩政事申思贊單付典籍果爲的實云以此觀之則思贊拔榜之在於唱名放榜之後明白無疑而金處坤則依筵敎亦爲詳考政院日記考出本及臣曹戊子以後謄錄則其時因誦題而不能誦作亦命拔去原榜而其後初無復科之事矣敢啓傳曰大臣收議有未及唱第之語事實似相左使之更爲取考草記矣今見草記果然而且於其時筵敎只有拔去充軍花牌還納之敎而無削科之命則拔去之類每蒙分揀之特恩先朝五十年間唱榜前拔去者雖仍拔唱榜後拔去而仍爲拔去者果有之乎以此比例之則申金兩人之尙在拔去中適因未遑俯燭而又有一事可以取倣爲援者先朝下敎嘗曰乙酉榜面試時以慶會樓爲賦題有一儒生進前席惶怯對以忘未記得其前又有一儒登第入侍也不解誦奏一句本文蔡判府時以知申在筵奏言春塘觀光者罷歸渠家家人問塘在何處則或以不知爲答者有之此亦出於惶怯豈眞不知而然哉云云仁元聖后聞之敎以承宣此奏不愧古人寬綽之風他日必大做者先朝每提兩儒事諄諄於倦勤之後其詳想在於起居注不知慶會樓題之一儒如申思贊不能誦奏本文之一儒亦如金處坤若於兩儒事諄諄之時筵臣有以申金事警咳之則卽命分揀可以仰認然則申金之分揀豈可以已處分之事輕議爲言又然則如之何爲當分揀似當以此知悉擧行可也
정조 24년
柳憲周以禮曹言啓曰戊子九月庭試拔榜人申思贊金處坤分揀事命下矣榜目令成均館修正紅牌及賜花亦令各該曹造給何如傳曰允
정조 24년
曺錫中以備邊司言啓曰親行酌獻禮時陪享百官例爲淸齋一宿而成均館司成李錫夏不爲出齋執頉於本司摘奸其在重齋令之道不可置之令該府拿問處之何如傳曰允
정조 24년
以李錫夏囚單子判付內罷職放送爲良如敎
정조 24년
李書九以御營廳言啓曰本廳哨官崔秀崗張載良洪履敬俱以禁松別牌不爲邏行黨聚僧舍雜技作弊究厥所爲萬萬駭痛竝嚴棍汰去俾爲懲他之意敢啓傳曰知道
정조 24년
李書九以義禁府言啓曰咸鏡道放未放修啓冊子中本府所管定配罪人稟秩慶源李明誠明川金坊申光輅鏡城李廷麟安邊朴在德穩城李夏保利城尹行喆洪原朴廷宅端川徐潤載富寧元有朋未放秩茂山閔致愼等名下放字書下矣李明誠金坊申光輅李廷麟朴在德李夏保尹行喆朴廷宅徐潤載元有朋閔致愼等放送事分付該道道臣之意敢啓傳曰知道
정조 24년
李書九以刑曹言啓曰依下敎諸道定配罪人之不入於放未放修啓冊子之類詳考曹上徒流案別單書入而咸鏡道洪原郡定配罪人韓旕金宜入於修啓冊子者而無端獨漏故一體書錄於別單而赦典至爲嚴重奏御文字何等審愼則該道臣之矇然不察大是疎忽推考何如傳曰赦典何等至嚴則編配之無端遺漏必是不察而然然則輕罪者公然不放寧有如許刑政乎若無別般査考之命則其爲斑駁尤當何如乎道伯不可推考而止自本曹行査草記而韓哥則卽放事分付別單中非應坐或以輕重他罪因特敎充定者與厥類混置勿論之鐵案豈成說乎此後此類則雖爲奴當入於放未放矣今番釐正時凡例知此爲之可也
정조 24년
李書九以刑曹言啓曰因咸鏡監司具㢞放未放修啓冊子慶源府趙億孫穩城府金成彬同罪之定配者他道或有放送者乎判堂詳考如有之更稟事書下矣趙億孫以毆打叔母成傷罪己未十一月流二千里定配而詳考諸道放未放修啓冊子則平安道碧潼郡趙得新亦以毆打叔母罪定配而蒙放阿耳鎭卒崔奉德之擬刃鎭將時金成彬以鎭校不能捍衛罪乙卯十一月不限年定配而江原道平海郡金重昌亦以該鎭執事不能捍衛罪同時定配入於該道放未放修啓冊子已爲蒙放矣敢啓傳曰趙得新趙億孫等名雖同罪必有輕重之別考其地處及罪犯於曹在文書可放則竝放有輕重則輕者放重者仍而重者若是已放者卿其捉來更覈如有涉於風傳仍放否則草記還配金成彬則旣非干連之人放送可也
정조 24년
李書九以刑曹言啓曰因咸鏡監司具㢞放未放修啓冊子安邊金天保吉州金得年定平金處儉利城金晦恒明川奴業同安邊李宗億永興金玧衡德源金相宅鏡城洪源爕明川成井七洪原權應順甲山趙太福北靑尹浩富寧申應夢三水金載璞慶興金履用李漢奎利城金興大慶興車履範杜萬元甲山鄭履敎德源張天翼甲山崔致寬三水李鶴逵慶源朴尙秀端川崔仁宅三水沈暈鎭洪原許錞北靑金奉大端川金尙福文川李奎采端川金致修洪原金弼世利城金致宇富寧申敬玄定平崔其東永興吳同伊高原李起三洪原金凡山利城崔召史北靑金聲秋洪原李彦祐李寅郁端川崔錫福北靑李仁尙吉州文鎭衡茂山金相復利城安奉潛吉州南宮達明川朴聖燁高原方時雨文川楊道濟利城奴尙得三水張載坤北靑韓厚宅端川朴敏福安邊徐吉輔北靑朴奉采會寧李永白永興宋尙建梁重太吉州金興起會寧羅鴻磐德源李齊混端川金觀淳高原韓潑端川僧義閑明川崔貴金文川尹光敏德源金大振方長文安邊宋允玉穩城姜元乭慶源金龜明會寧李桓金昌國明川丁五甲朴敏貞富寧朴順三慶源申日隱同定平羅萬八明川金大奉慶源許旭海北靑洪錫範鍾城道成明川李億端川李儉乭德源奴元昌鍾城奴千三端川姜文行洪原崔致福高原車日成定平金維宣鍾城鄭象賢利城張天斗吉州鄭德昊甲山金孟得高原朴𣛜文川尹泰輔端川朴四迪洪原金已用北靑權是迪利城金軟國鏡城宋夢才北靑金福伊明川李光昊鏡城崔擎華定平陳光夏文川朴道星德源魚用圭洪原金善儀富寧金允兌端川朴昌右利城金就甲慶源田孟用富寧張宗甲永興柳光懋明川崔裕大德源黃石履明川吳相寬穩城李千得北靑奴仁福文川鄭達海洪原金福進茂山金鏶明川崔應奎富寧僧快悟吉州朴渭昌利城李重溫德源吳聖碩文川趙永權定平金卜才安邊裵東憲北靑李世興高原朴明巖吉州尹朔夫里李日得姜必訥甲山宋龍成定平韓鎭文川李鳳采明川陳沙邑沙里富寧朴敏行明川金聖輝鍾城金秋煥洪原吳成檍鍾城鄭十月金利城李小同洪原朴厚文永興尹善根吉州李箕恒富寧李應祿高原金萬郁德源張履福定平吳同金甲山梁宅萬德源張水元高原朴允赫利城金日宅孫龍云端川李友蓂高原洪澤彬德源金利龍會寧奴卜同穩成羅者斤老味安邊金奎燦德源全仲大文川河在弘三水尹師堯利城奴奉世永興朴龍大慶興朴昌郁永興黃萬夫利城崔擎天吉州金得孫高原李弘植文川僧德敏鄭必得安邊李光正北靑文奉天端川姜奉爀定平李鳳運茂山梁桂漢慶源申彦金吉州千日三明川金貴奉鍾城秦守興穩城李周龜安邊朴英質北靑沈用乭鍾城洪九敍李興完茂山梁五長三水朴同孫穩城韓信玉端川奴德乭鍾城奴朔孫明川丁載德慶興金熙明端川金連破回鏡城金龍得明川金鼎三金尙謙鏡城申秀老味富寧陰孝寬鍾城奴非邊伊北靑金禮大吉州任允大端川金者斤老味穩城崔進吉全致訥端川申思良洪原奴後宗富寧成晦修茂山金汝中穩城申在建慶興成碩仁洪原金郁萬未至配所秩郭山李陽伸等放字書下矣依書下蒙放罪人等卽爲放送事分付各該道道臣之意敢啓傳曰知道
정조 24년
司諫高宅謙疏曰伏以臣以草野疎賤之蹤特荷我聖上翦拂之恩聯翩除旨殆無虛月臣感激洪私惟以筋力奔走爲一分塵刹之報而向伏承馹召之命留連數月獲參嵩呼之列臣且榮且喜始知生一日而爲幸也秪緣桑楡已晩蒲柳先零暑而濕痰之祟寒而冷痞之症俱係殘骸之難强戀結象魏纔治入洛之裝病添旅店旋尋還鄕之便半生歲月消却道路之中矣迺者薇垣恩除又下於留邸之日臣章皇出肅粗伸竭蹶之義而當此換節之際宿症越添毒感闖作頭眩喉喘氣息奄奄隨人轉側勢亦末由以此病情實無時日供職之路玆敢略暴危懇仰瀆崇嚴伏乞聖慈特賜俯察遞臣職名以安私分不勝幸甚臣於引病丐免之章不宜贅及他說而竊伏念言路之通塞有關一世之治忽故以其見於經傳者言之不言而有刑墨之訓不得而有可去之義此其有國之所以重臺閣者也雖考諸國朝盛事凡於朝廷之事必使臺閣獻替納規批鱗之語犯顔之爭率皆奬許之優容之未嘗沮抑其敢言之風而殿下一有非常之處分輒下非常之嚴敎使不得有所可否於其間此豈建官置員之意哉如臣無似雖不足以言責自居其於言路之不開自不無區區憂歎敢冒僭妄略控愚懇伏願聖明亟恢來諫之道無使忠言讜論一日不在於朝廷之上焉自古人君致治之方亶在於晉用賢才也故大易乾之九五曰飛龍在天利見大人孔子曰同聲相應同氣相求聖人作而萬物覩然則非但利見大德之人凡聲氣之所同者莫不相從而贊成至化也觀之六四曰觀國之光利用賓于王夫聖明在上懷抱才德之人皆願進於朝廷輔戴之以康濟天下是故朝有彙征之美野無遺隱之歎此固明良相會觀民設敎之道也後之人以觀國之象爲設科取人之義蓋設科之意亦不外乎明良之相遇而然其設科也旣異乎周之造士漢之賢良則其所選擇者不過詞儷詩文之藝也其與懷負才業志在兼善之君子相去已遠故爲士者之工程只在於記誦詞章之間曾不以治國經邦之策平居講究間或有草野抱負之士終無聞達之道雖以近世言之如故相臣金堉故處士柳馨遠俱是世所稱經綸之才而一則晩始登第幸際熙運展其所蘊施澤至今不泯一則歿身無聞而隨錄陳編始出於百餘年之後見之者莫不嗟惜其造過之有命顧今八域之內許多林泉安知無此等人物乎今當重離繼明照于四方氤氳之氣資始之理正合化天下成文明之時義以臣愚見竊以爲宜令廟堂及宰執以上廣加搜訪以學行才諝分彙薦聞考其虛實以次收用則其於萬物咸覩之化觀國利賓之義未必無補矣臣且伏念村傖賤夫受人一日之食猶且執技藝任事功以酬一日之責況臣之名添侍從徒費廩祿亦已多年每有愚見輒事陳瀆而曾無一言之見採於朝議徒取一世之譏笑臣實愧恧而有懷無隱自是臣分故更將年前未畢之說復此條陳焉關防之設最占地利故湖南右水營之移設鳴梁者蓋有驗於壬辰之難其時水使李億祺與左水使李舜臣扼要於此能成大捷之故也而設營之初以營底四里及附近民戶劃付水營以山爲松田以民爲櫓軍此亦有驗於壬難時造艦而取松於此聚軍而募民於此者也而營基卽海南之黃原也前控大洋後據高山而其平野田土乃是司僕屯土也屯土之主管者卽珍島牧官也曾於乙卯年間奸細牟利之徒敢乘珍島牧場釐弊之時締結巡營權吏及牧官牧吏憑藉屯土之名而幻稱牧場憑藉屯民之號而勒謂牧子竝其松田與水卒而盡屬牧官以其八百餘名能櫓之軍爲牧官收錢之戶以其數百餘年長養之松爲牧官發賣之材以中奸細輩射利之計其在重關防備陰雨之策何其疎且忽也大凡籌劃之方宜審乎利害輕重之間而若論牧官之所得則革罷櫓軍換作牧子之後七百餘緡所收之錢不過爲官中冗費之資而已革罷松田移屬牧官之後斫賣松材之價不過爲牟利輩充慾之具而已至於水閫則坐失其生長海邊洗足入船之櫓卒而移定於陸地遠坊脫有事變其何以及時召聚幸得召聚倉卒乘船於層瀾洶濤之中氣眩身仆固其勢也尙何望搖櫓進退乎此其戎政之大關者也又失咫尺營後數百年長養之松田脫有事變其何以取松採葛於遠邑他山及時造艦乎此其船政之大關者也惟今之人只見昇平無事之時行操則先期聚軍於各處遠坊多日練習於乘船出港之節無弊經操而謂以雖非營底習水之卒無關於爲櫓軍造艦則前期卜定於管下列邑輸取幾許株松板幾許條葛索無弊營造而謂以雖非營後長養之松無害於作戰艦是豈議者之見哉若使右閫失此松田與櫓軍則無以爲水營此所以黃原之屬彼屬此利害輕重之不可不審也且況牧場與牧屯自來懸殊所謂牧場者以其有馬故名其牧馬之場曰牧場名其牧馬之民曰牧子而今此黃原則元無牧馬只有屯土而已屯土稅納雖管牧官松田民戶何關於該牧乎方其移屬之時該水使李明奎以利害事情報營固爭竟至狀罷故其後制閫之臣以此爲前轍之戒徒懷憂歎一任松田之童濯是豈聖朝固圉之長策乎臣於是不能無慨於其時道臣也古人之言曰百聞不如一見苟非目見而深察者無以詳水營形便及松田民戶得失之利害輕重伏願聖明博詢于廟堂及曾經南閫之武將諸臣以爲及時變通之道焉臣無任云云省疏具悉可以稟處者許令廟堂草記回啓爾其勿辭察職
정조 24년
修撰洪藥安疏曰伏以臣於向者待罪館職猥陳危衷而兪音未下冒犯邦禁而郵罰不加震懍窮縮殆莫知置身之所臣雖愚迷豈不知禁令之至嚴干犯之爲罪哉伊來十數年之間天網太恢龍蛇混跡而廷臣之縮首囚舌惟禁令之是懼無一人碎首當先奮其敢言之風幾何不人心漸狃堤防日壞朝象世道將不知稅駕之所臣每一念此不禁繞壁而忘餐矣適當進言之會不勝憂憤之忱將欲身犯禁條先伏典憲庶或爲倡起鼓勵於委靡退縮之氣而過蒙仁愛之澤歸之生疎之科以若干犯罪止遞職臣至今追思不覺顔發騂而汗沾背至若堂箚之還給其例絶罕而緣臣無似隳壞館規乃至於此臣之一身無往非罪尙何顔面更玷華顯而聖度天大曲加覆庇曾未數旬恩除又降臣且驚且惶感涕被面何敢猥陳情私重犯瀆撓而反復自量終未得其可進之說徊徨怵迫惟譴何是竢而抑臣私懇尤有所萬萬切急者臣之老父近於換節之際添得寒疾兼以咳喘痰癖之宿祟一時越添晝則廢食夜則達曙症情之沈篤非比尋常臣以此情狀離捨供職實無其望庚牌儼臨而承膺無路玆敢忙陳短章仰暴衷懇伏乞天地父母特賜矜諒先遞臣職以便將護仍治臣前後干冒之罪以肅朝綱千萬顒祝臣無任云云省疏具悉爾其勿辭救護
정조 24년
持平李基慶上疏原疏付丙省疏具悉成一源事爾言似非過去風傳而同朝之人固不可加以這一字況古之聞人乎旣不欲詳覈則但當付之泮長處之爲先令泮長巖加糾責別般施罰若一齊聯名則彼成也何從而出惜乎諸生之固陋而不免於自速在齋中未及周旋者亦令泮長飭罰爾其勿辭察職
정조 24년
庚申二月二十二日辰時上御重熙堂左承旨入侍時行左承旨李書九假注書呂東植記注官承膺祚記事官李存秀以次進伏訖上曰顯隆園參奉如已來待使之入侍賤臣承命出傳與顯隆園參奉金箕弼偕入進伏命箕弼進奏職姓名敎曰年幾何箕弼曰四十五歲矣命擧顔敎曰顔貌稍異俗樣可貴仍命先退命書榻敎曰鍾城府使申大尹改差今日政差代仍令當日辭朝仍命退承史以次退出
정조 24년
庚申二月二十二日午時上御便殿右承旨入侍時行右承旨李益運記事官洪奭周記注官金景煥記事官李存秀以次進伏訖上曰復科人花牌皆當造給耶只當賜牌耶問于禮判回奏也賤臣承命出問後回奏曰竝爲造給云矣上曰皆令今日內造給也仍命退承史以次退出
정조 24년
行都承旨閔台爀坐行左承旨李書九坐行右承旨李益運坐左副承旨曺錫中坐直右副承旨柳憲周坐同副承旨姜碩龜坐直注書洪奭周仕直金啓溫病假注書呂東植仕事變假注書閔德基仕
정조 24년
柳憲周啓曰行大司憲李城輔執義張至冕在外掌令趙彦哲鄭澣持平李敬臣呈辭李基慶未肅拜監察茶時之意敢啓傳曰知道
정조 24년
傳于閔台爀曰留院公事入之
정조 24년
傳于柳憲周曰右副承旨入侍
정조 24년
傳于閔台爀曰政官牌招開政
정조 24년
有政吏批判書徐龍輔受由參判曺允大進參議未差行都承旨閔台爀進啓曰判書徐龍輔受由參議未差小臣獨政未安何以爲之敢稟傳曰仍爲之以李垿爲修撰嚴思彦爲吏曹佐郞沈奎魯爲司成金箕應爲司僕僉正金履喬爲南學敎授
정조 24년
兵批判書趙鎭寬進參判尹光普病參議洪義浩入直參知李秉喆病行左承旨李書九進以張後宅李徵燦金福昌韓瓘李養利趙景良金夏興金宗烈張漢輔安景大白興兌張後奕金春錫李徵熻洪渭濱李亨泰韓德朝朴昌休朴昌胤崔福祖金夏彬安春彬林宗五洪命績朴鼎彬李德齡張時泳金光五李長馥田景泰朴重和金埈金甲振朴蕡朴薸安宗杰李範尹景斗英金煌鄭尙玉朴就亨洪相福爲僉知李寬彬爲注文僉使同知李璟護軍李鼎揆副護軍申鳳朝竝單付
정조 24년
李弘源奉命在外代以閔德基爲事變假注書
정조 24년
吏曹口傳政事以白東遠爲鍾城府使
정조 24년
李書九以都摠府言啓曰今日入直內三廳武兼禁軍及軍兵等當爲中日習射而國忌齋戒相値不得爲之之意敢啓傳曰知道
정조 24년
柳憲周以禮曹言啓曰馬祖祭仲春中氣後諸剛日中設行事定式矣吉日令日官洪處中更爲推擇則來三月初十日爲吉云以此日知委擧行何如傳曰允
정조 24년
李書九以壯勇營言啓曰善騎別將有闕之代今當差出而擬望之人乏少外任竝擬何如傳曰外任與訓中禁別不可數遞未經之人亦難輕擬年老者亦然矣
정조 24년
李書九以禁衛營言啓曰本營千摠具綜身病甚重勢難察任改差何如傳曰允
정조 24년
姜碩龜以刑曹言啓曰因本曹草記傳曰赦典何等至嚴則編配之無端遺漏必是不察而然然則輕罪者公然不放寧有如許刑政乎若無別般査考之命則其爲斑駁尤當何如乎道伯不可推考而止自本曹行査草記而韓哥則卽放事分付別單中非應坐或以輕重他罪因特敎充定者與厥類混置勿論之鐵案豈成說乎此後此類則雖爲奴當入於放未放矣今番釐正時凡例知此爲之事命下矣韓旕金之無端遺漏委折星火査實回移事分付道臣韓旕金卽爲放送事一體分付之意敢啓傳曰知道
정조 24년
姜碩龜以刑曹言啓曰因本曹草記傳曰趙得新趙億孫等名雖同罪必有輕重之別考其地處及罪犯於曹在文書可放則竝放有輕重則輕者放重者仍而重者若是已放者卿其捉來更覈如有涉於風傳仍放否則草記還配金成彬則旣非干連之人放送可也事命下矣相考伊時擧行文書則得新億孫俱是常漢而乃兄弟也其三寸叔母金召史卽寡居女人而稍有財産故敢生奪財之計其弟億孫做出淫行之說驅迫毆打其兄得新從傍助勢究厥罪狀俱是可殺而論其所犯億孫爲首得新其次得新已蒙放釋全無可論而億孫則以渠負犯不可遽議疏放仍配金成彬放送事分付道臣之意敢啓傳曰知道
정조 24년
姜碩龜以刑曹言啓曰因本曹別單永宗朴聖樑龍仁金誠一加平尹恒履平康金福希杆城金光才海州張福維碧潼田聖春楚山朴東斌利城成艶穩城金季命慶興金興哲放字書下矣依書下卽爲放送事分付各該道臣之意敢啓傳曰知道
정조 24년
領議政李秉模箚曰伏以臣於申思贊事收議以韋布時所傳聞錯認以未及唱第而拔榜矣伏讀草記批旨始知花牌之收還在於唱第之後臣之疎率昏謬於是乎著矣數馬以對卽人臣之常禮而收議文字尤係謹嚴今臣做錯不翅誤一字而稱死罪而已且惶且媿靡所自措竊稽古人於奏御之事雖屬微細必自列請勘豈不以公朝之體以嚴爲敬臣子之戒在於弛易乎玆敢冒控短箚伏乞聖明亟命攸司議臣疎謬之罪以警具僚焉臣於昨日政目有所駭惑者鍾城卽六鎭名府也差遣之際固當十分愼揀而愼揀之中亦有流品之不可放倒者如新府使成鼎鎭向年樹立顧何如也雖謂之昏衢之星未爲不可當此明義錄大義日晦之時宜乎扶奬甄拔之不暇而今乃待之以絶塞之地題目之下果能不致訝於瞻聆歟且其所歷則東壁也諫長也以若踐履以若樹立非特敎非罰補而出之邊郡者曾有是否臣謂當該銓堂從重推考該府使雖已辭朝今姑改差以尊朝廷宜矣取進止答曰省箚具悉卿懇收議之差違事實卽不過傳聞之未詳所致且況在於卿釋褐前五年耶附陳銓官推考該倅改差事以若踐履以若樹立非特敎非罰補而出之邊郡曾有是否云云聞卿言思之果然依施仍傳于曺錫中曰此批答遣史官傳諭該倅之代令該曹各別擇差仍以口傳擧行待下批卽爲下送
정조 24년
行大司憲李城輔上疏原疏封還答曰省疏具悉卿懇江之永矣願言溯洄際接來章如見淸範附陳俱是碩畫千里面譚尤庸延佇大抵天下無不可知之理無不可能之事而孟子有不知不能之喩至譬於泰山北海之挾超則予之爲治反顧云何百姓者人主之心也朝廷者百姓之心也禮樂敎化者朝廷之心也人主者持禮樂敎化之具者也昔予不自量讀聖人之書慕聖人之志慨然鴻庬庶幾遇之日月如流我髮如星每一回想尙不免河不出圖之歎卿言適會予意卿實亮予予竊有感於斯先正所著書屛允合豐芑之良謨況時與事符若有所待令內閣寫進尾論明義云云非予所敢私者與國中小大臣工守之若球璧傳之若經史卿所爲言卽風傳之過者句語雖無指的纔有揭禁不得不封還卿須諒之更望勿復控辭母金玉其音以副翹予之思仍傳于曺錫中曰此批答遣史官傳諭
정조 24년
庚申二月二十三日辰時上御誠正閣右副承旨入侍時右副承旨柳憲周假注書呂東植記注官金景煥承膺祚以次進伏訖上曰承宣年今幾何憲周曰六十六歲矣上曰何年陞資憲周曰乙卯年陞資矣上曰然乎登第則在於何時憲周曰壬寅庭試登科矣命左副承旨同副承旨入侍出榻敎賤臣承命出傳左副承旨曺錫中同副承旨姜碩龜進伏上曰湖南放未放狀啓向有促敎而尙未來到乎錫中曰自該曹連加催促而姑未來到矣上曰應坐勿論之說卽今世習俗中事也無論輕重其爲未放則一也豈可有所取捨於其中乎政院之無難還送者誠極駭然矣近來言路則日閉而似此等事雖使古之敢言當之必無如是之理此專由於不務實地只爲外面道理而然雖一承宣難於得人如此殊可歎也左副則自在抄啓及堂后時聞見必不生疎此箇道理必須知得也且以狀啓判付先爲書入之故致此自下還送之擧云者尤豈成說乎判付何等莫重則亦何可直爲書入乎向來下敎蓋謂啓下之後書以啓下義禁府刑曹俾使該府該曹一時擧行之地而政院之認以先書入後啓下大是不審此非司謁之誤傳必是承宣之錯聽筵退後詳問査出可也且輔國正一品之不得請推云者亦是昧例之一端也儀賓宗班之正一品則例不得請推而至若輔國則雖爲請推而只捧傳旨勿爲發緘事嘗有下敎定式者須詳考院中謄錄也敎碩龜曰承宣居在何處碩龜曰居慶尙道仁同地矣上曰年今幾何碩龜曰今爲七十五歲矣上曰今番緣何上來碩龜曰今番慶禮事宜來參賀班而以老病之故未果遂誠矣日前伏奉恩除强疾登途旋蒙恩遞不勝惶蹙而今者除旨又出異恩尤不勝萬萬感惶矣上曰新從下土本邑昨年年事果爲如何碩龜曰大抵道內豐登臣所居邑則豐歉相半矣上曰以晩移之故然乎碩龜曰然矣上曰承旨新從下土本邑還弊與民瘼年前釐正後其效果有之乎詳陳之碩龜曰臣居仁同故略知仁同之弊而還弊最甚前府使崔獻重殫誠釐革流亡折戶之指徵無處者幾皆充補而其中南倉還千餘石輸納之弊大是苦瘼民力無以支堪亦因獻重疏請特許輸納於本府之天生山城民甚便之而未過一年南倉所管營裨還索耗條於天生天生之還將有復屬南倉之漸仁同之民大以爲憂大抵耗穀隨還而生則穀在山城耗歸南倉事甚逕庭耗條之當屬天生臣不敢仰請而今因下詢敢此仰達矣上曰出擧條下廟堂問其更不侵索之方於道伯俾卽從長處置具由狀聞可也出擧條仍命退承史以次退出
정조 24년
行都承旨閔台爀坐行左承旨曺允大牌不進行右承旨李益運坐左副承旨曺錫中坐直右副承旨柳憲周坐直同副承旨未差注書洪奭周仕金啓溫病假注書呂東植仕直事變假注書李泳夏仕
정조 24년
柳憲周啓曰行大司憲李城輔在外執義張至冕受由在外掌令趙彦哲鄭澣持平李敬臣呈辭持平李基慶未肅拜監察茶時之意敢啓傳曰知道
정조 24년
閔台爀啓曰左尹李翊模除拜後過三日不爲出肅依定式推考警責仍卽牌招察任何如傳曰允
정조 24년
備忘記鍾城府使白東遠下直長弓一張長箭一部片箭一部筒兒一箇賜給
정조 24년
傳于曺錫中曰左副承旨入侍
정조 24년
閔台爀啓曰吏曹判書徐龍輔參判曺允大牌不進推考傳旨今方捧入而開政命下之後如是違牌不卽擧行事甚未安竝更卽牌招何如傳曰判堂之病姑未差云參判參議前望單子入之待下批牌招開政
정조 24년
吏曹堂上前望單子入之參判李書九參議洪樂游落點
정조 24년
柳憲周以禮曹言啓曰宗廟景慕宮春奉審修改今二十五日辰時擧行事已爲啓下矣臣晩秀則宗廟進去景慕宮次堂當爲進去而參判鄭大容參議韓用鐸俱在呈告中不得進參令政院稟旨牌招以爲推移進參之地何如傳曰已踏下今日政差代待下批牌招可也
정조 24년
有政吏批判書徐龍輔受由參判李書九進參議洪樂游進行都承旨閔台爀進以曺允遂爲副修撰李魯春爲禮曹參判宋銓爲左尹金羲淳爲禮曹參議大司成單鄭大容
정조 24년
兵批判書趙鎭寬病參判尹光普病參議洪義浩入直進參知李秉喆病右副承旨柳憲周進護軍李翊模副護軍韓用鐸姜碩龜成鼎鎭成鎭殷申大尹竝單付
정조 24년
閔德基奉命在外代以李泳夏爲事變假注書
정조 24년
柳憲周以義禁府言啓曰全羅道放未放修啓冊子中本府所管罪人仍秩興陽呂島崔尙耆長城尹理相康津薪智島韓師鎭興陽李烷等名下放字書下康津古今島沈公著名下姑放書下羅州黑山島度謙名下法外則法外而旣以朝官定配亦不可全釋金甲島移配書下矣崔尙耆尹理相韓師鎭李烷沈公著等放送事分付該道道臣而罪人度謙珍島郡金甲島移配而仍前罪目依例發遣府羅將自黑山島執捉仍令押送于新定配所之意敢啓傳曰知道
정조 24년
柳憲周以義禁府言啓曰前承旨李羲甲曰法云爾則何法不嚴且重至於赦典文書所關又何如也古則徒流安置充軍等罪名遇赦則放放秩末放秩之區別卽近規而後來之更添稟秩名目又是近規之近規雖曰近規旣屬定式此亦法也諸道放未放啓本皆上來獨湖南尙無登聞追聞之非特敎非定奪而一承宣忽以已見自外還送未放秩中干連深重之類使之刪拔修啓而然云可謂妄矣罪名以其深重也故置之未放秩今若刪拔則此類將爲上不知中不知之罪名寧有是乎雖似生疎所致幺麽一承宣爲此自有該府該曹該道以後所未聞之擧而其人固不足責其罪合置何辟赦令纔過姑從寬典施以未放秩中首律令該府今日內公罪收贖草記分付銓曹勿復廁之銀臺之望俾近日汨汨於俗習而凡屬如許遞反以不知高厚作爲工謀之方者知所爲戒事傳旨啓下矣李羲甲今方待命拿囚而以未放秩中首律絶島安置以公罪收贖放送何如傳曰允
정조 24년
柳憲周以刑曹言啓曰因全羅監司趙宗鉉放未放修啓冊子茂長金福龍扶安朴相爀任實林盛達雲峰金時哲鎭安崔老郞伊寶城崔道明長水裵璟長興金重海任實韓應佑龍潭洪春三海南李注里萬頃金世甲康津朴震秀鄭鎭化扶安李寅弼長興金洛光陽李邦裕順天尹往欽寶城崔仁榦光陽李蘂樂安韓命大井邑兪濟喜茂朱徐孝中金德龜海南丁得成潭陽金振煥樂安黃好石錦山鄭雲龍同福朴恒坤茂朱金光業長水李得成同福金興得長城申約祿樂安秋七奉泰仁黃檜長城崔再得光陽李惟成玉果黃基勳興陽余希德康津朴一奉咸平裵貴三長興僧矇悟光陽曺濡光州李宇喆南原全光瑜昌平柳相明寶城金廷耉靈光朴達萬鎭安文應億錦山黃碩老珍山金景太葛覃驛鄭得孫康津崔莫千海南具福得法聖吳得海泰仁金錫祿金甲島金有安海南李命天長城孫尙彦綾州李圭宅萬頃馬希碩茂長金命采咸平金仁胄靈光車有權高山劉世辰羅州李時培金溝金有直茂長韓師旭靈光方最梁玉果金擇伊鎭安弓萬憲黑山島金晉煥金甲島趙聖輅順天金宗大珍島金衆望德蝟島金千才長水李輔大蛇島禹尙勤防踏具顯基綾州朴安成荏子島表福同防踏南顯大蝟島方鼎金康津嚴老味長興姜六孫潭陽李三才金甲島權萬才海南僧太云康津羅俊行井邑李勉采興陽朴好民求禮尹萬才古阜李光燁綾州李世雲海南金奉日昌平金龍得興陽文彬伊海南金東說與陽李德男鄭涑光陽任希卨朴大云錦山韓麻堂寶城柳澤龍長興金履一順天李貞運求禮姜玉江長興文自成金溝申植沃溝李春水任實張至建泰仁李學長城千百守薪智島金鳴漢興陽朴太世寶城朴尙七嚴禾包里樂安咸奉連未至配所秩明川金相彦祥原金官亥放字書下珍島多石放仍定邑婢俾知壓良之禁至嚴班族所犯爲加一倍之律事分付道臣配案改錄咸平金已得嚴飭跟捕自現卽時放送後狀聞事分付樂安僧有仁放保授道內殘寺莫敢逃躱事分付事傳敎矣蒙放罪人等卽爲放送事分付各該道臣多石金已得僧有仁亦依傳敎擧行事一體分付何如傳曰允
정조 24년
柳憲周以義禁府言啓曰慶尙道放未放修啓冊子中本府所管定配罪人稟秩金海權中憲安東金鎭鼎新寧南正和等名下放字書下矣權中憲金鎭鼎南正和等放送事分付該道道臣之意敢啓傳曰知道
정조 24년
柳憲周以刑曹言啓曰因慶尙監司申耆放未放修啓冊子禮安閔亨彬奉化鄭明哲陜川李銓寧海金大三豐基崔乶介金英陽金商鉉軍威李三用咸安延東標盈德朴昇福仁同金千萬日鄭德裕禮安鄭義俊醴泉奉崙泗川鄭光益寧海柳坤熊川金漢三巨濟趙雲宅開寧金光信蔚山李膺福丹城金栻泗川朴枝蒨鎭海朴履錫丹城洪彦忠晉州趙命敦昌原李春得巨濟全春興河東孫守雄陜川孫仲伊草溪李近民星州李命脩河東金麗益永川金啓中靑松鄭以能昆陽崔成崙河東李大興昆陽李翼身安義全得中義城金百信蔚山池應彩盈德白光佑晉州黃聖漢醴泉韓錫舜蔚山鄭東周梁山辛以億機張趙明弼興海林起大淸道金嵒星州崔海寬鎭海朱碩奉泗川盧喆之咸陽朴宇貞延日何光奎昆陽朴仁培玄風李灃靈山金儀良機張裵仁錫梁山朴文原機張奴者斤山靈山李宗式蔚山元德道寧海羅慶朝軍威吳贊一奉化李奉國泗川曺道守固城僧致憲興海孔翊周三嘉尹邦彦河再淸開寧梁漢祚金山愼義濟宜寧尹碩秋昆陽李德富金光出咸安奴還伊晉州金光慶泗川高臥土里安義文應百慈仁僧性沾咸陽林云伊晉州任思行榮川朴昌彬長鬐宋貴孫熊川金昌修邊聖湜金海羅應圭機張金光伯開寧房連得知禮諸癸孫機張李東漸山淸金聖奉昆陽洪在裕梁山徐龍甲義興金正彦居昌姜詢岳順興尹錫祚金山鄭時綱居昌裵光信彦陽羅正澹寧海李孝才蔚山李根得善山皇甫濂盈德張必燁蔚山趙德行熊川李忠白醴泉尹吉贊咸安全加邑彭河東方光明泗川全宗明河東金商潤泗川權處衡河東朱道喆固城閔梓蔚山申光尹軍威馬炫斗梁山李光稷機張朴昌白淸道權掄彦陽黃義宅淸河姜興瑞鎭海朴琦長鬐梁海大丹城李得春咸安尹商國知禮李忠謙昌原李時坤長鬐黃順未至配所秩明川金郁萬熙川白以玉中和鄭光忠萬頃金世甲德源方長文安邊宋允玉等放字書下三嘉李鈺姑放事書下矣依書下蒙放罪人等卽爲放送事分付各該道臣之意敢啓傳曰知道別單書放者一體分付可也
정조 24년
草莽臣宋煥箕疏曰伏以臣一渡淸漢城闕漸遙身雖行邁心常戀結只以涯分難安病情難强乃於勤諭之下自未免違越而殘骸危喘深恐顚仆中路貽羞淸朝雖扶舁寸進而惟以偕來承宣多日相守顧無以安意趲程今距家鄕宿舂而近而亦未敢遽還弊廬徊徨踧踖不知攸措仍伏想胄筵講義日有開設而臣未能隨諸僚後獲覩耿光其爲罪戾於是益大悚恧之私當復如何竊念貳公弘化之責固非如臣庸陋所敢猥叨至於貳師之職又是於輔導東宮爲任甚重臣之荐有此所縻啻如蚊䖟之負山商蚷之馳河也此臣所以寧犯逋慢之罪而不敢膺命者也伏乞聖明特垂鑑諒亟收職秩以重公器以安愚分千萬大幸抑臣又竊有不安之一端臣孫欽天癡獃無比年且未及始仕而忽被錄用之命實由臣身及其除職遽爲躐品區區惶蹙曷有其極雖是蔭職末宦其爲官方之隳紊仕路之淆雜則所關亦不細矣臣是何人敢以身啓此弊爲後世嗤笑乎亟寢成命不勝冀願臣無任云云答曰省疏具悉卿懇卿之來也尙嫌其徐徐卿之去也胡爲乎曁曁三揖而進一揖而退莫曰於禮則然愼爾優游勉爾遁思獨非宵雅留賢之詩乎予以先正之思勖於卿卿乃不于先正出處是效是則予之誠禮固不及於先王之待先正而卿其可不以先正之事先王者事予乎卿之臨行進牘拳拳於保傅欲擇保傅當求如卿宿德與其言之於疏曷若行之於身也旌招之不以職事設言於卿而贊成特授專爲貳師兼銜卿必諒予心之非出縻爵何乃過辭至若卿孫除官卽前代承蔭任子之法復何足云爾爲賁胄筵函丈之席更當有敦勉玆於批旨先致此意仍傳于曺錫中曰此批答遣史官傳諭
정조 24년
庚申二月二十四日辰時上御便殿左副承旨入侍時左副承旨曺錫中記事官洪奭周記注官金景煥記事官李存秀檢校直提學李晩秀以次進伏訖上曰昨見領相箚思之則鍾城擬望事果如何矣錫中曰果是無心之致而銓地則方欲自劃云矣上曰何至於以此自劃乎晩秀曰申大尹旣以年老蒙遞而成鼎鎭又其同庚故亞銓亦自覺其不察云矣命書傳敎曰不爲仕進承旨許遞前望單子入之待下批牌招察任又命書榻敎曰承旨有闕之代前望單子入之又命書榻敎曰未肅拜亞尹許遞待下批牌招察任又命書傳敎曰曰法云爾則何法不嚴且重至於赦典文書所關尤何如也古則徒流安置充軍等罪名遇赦則放放秩未放秩之區別卽近規而後來之更添稟秩名目又是近規之近規雖曰近規旣屬定式此亦法也諸道放未放啓本皆上來獨湖南尙無登聞追聞之非特敎非定奪而一承宣忽以已見自外還送未放秩中干連深重之類使之刪拔修啓而然云可謂妄矣罪名以其深重也故置之未放秩今若刪拔則此類將爲上不知中不知之罪名寧有是乎雖似生疎所致幺麽承宣爲此自有該府該曹該道以後所未聞之擧而其人固不足責其罪合置何辟赦令纔過姑從寬典前承旨李羲甲施以未放秩中首律令該府今日內公罪收贖草記分付銓曹勿復廁之銀臺之望俾近日汨汨於俗習而凡屬如許遞反以不知高厚作爲工謀之方者知所爲戒事亦爲分付仍命退諸臣以次退出
정조 24년
行都承旨閔台爀坐行左承旨曺允大牌不進行右承旨李益運坐左副承旨徐有聞坐右副承旨曺錫中坐直同副承旨柳憲周坐直注書洪奭周仕金啓溫病假注書呂東植仕直事變假注書李泳夏仕
정조 24년
藥房提調李秉鼎副提調閔台爀啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如五字刀割惠慶宮氣候何如臣等不任區區伏慮敢來問安竝此仰稟答曰知道慈殿氣候一樣慈宮向勝後雖有日知之效而有膈間滯候進茶飮朝來有差意卿等不必入侍矣王大妃殿惠慶宮中宮殿世子宮藥房口傳問安答曰知道
정조 24년
柳憲周啓曰行大司憲李城輔執義張至冕在外掌令趙彦哲鄭澣持平李敬臣呈辭持平李基慶未肅拜監察茶時之意敢啓傳曰知道
정조 24년
柳憲周啓曰備邊司郞廳來言今日賓廳日次而無時急稟定事不得來會云矣敢啓傳曰知道
정조 24년
柳憲周啓曰今日御營廳下番軍賞試才時弘化門銅龍門建陽門入直軍應試間除出標信請出之意敢啓傳曰知道
정조 24년
承旨前望單子入之徐有聞落點
정조 24년
傳于閔台爀曰承旨房仍左副爲禮房
정조 24년
傳于徐有聞曰禮房承旨與禮曹判書尙衣提調入侍
정조 24년
閔台爀啓曰左承旨曺允大疏批已下卽爲牌招何如傳曰允
정조 24년
傳于閔台爀曰承旨房仍右副爲軍士房
정조 24년
以行左承旨曺允大牌不進推考傳旨傳于閔台爀曰更爲牌招
정조 24년
吏曹口傳政事東部都事宋欽詩西部都事徐有聲相換南部都事徐鐸修北部都事洪晩榮相換
정조 24년
兵曹口傳政事護軍林蓍喆副護軍李殷模朴崙壽崔守魯李羲甲副司果閔命爀柳台佐尹命烈朴鍾淳安策李錫夏以上竝單付
정조 24년
閔台爀啓曰明日大駕詣宗廟入齋室後王大妃殿惠慶宮問安何承旨進去乎敢稟傳曰右承旨進去
정조 24년
柳憲周以工曹言啓曰今此春奉審時宗廟瓦㽅執頉十五坐永寧殿瓦㽅執頉十坐合二十五坐自臣曹各別精造與本署提調臣黃昇源戶曹判書臣李在學廟司令臣李觀城眼同奉安于祭器欌之意敢啓傳曰知道
정조 24년
行左承旨曺允大疏曰伏以臣儱侗憒劣信心冥行擧趾而瘡痍隨積遇事而醜拙輒露固宜削跡要津永謝名塗無致負乘之愧自招過福之災向來疏辭罄陳衷曲銓地一步視同鐵限而恩批之下未蒙許解慶禮稠疊廟謁在卽此時逡巡實非義分之所敢出不獲已黽勉隨行捱過數日竊自期禮成之後更陳一疏畢暴情懇冀蒙生成之恩而間因判堂之呈病未免政席之代斵逃遁不得雖緣事會反顧初心徒切惶愧自分疎闇之性必致狼狽之端迺者大僚之箚出而臣之昏謬顚錯益無所逃其罪矣噫成鼎鎭樹立之卓然臣雖愚迷亦豈不知隨處扶奬是臣平日所自勉而伊時鍾城差代之命遽下於政注已畢之後促敎繼降排擬甚窘且守令愼揀聖意自來勤摯名都差遣人地不可不擇只知一方之借重未及三思之周詳倉卒之際率爾排望至今追惟果是誤錯大臣箚論不勝愧服噫今日臣子之所以藉手事君者卽一部明義錄也臣之區區秉執亦不後人而忽因銓注之疎不免愆尤之自速滿心慙訟無面可顯問備請勘可謂太寬昨於政牌末由承膺坐違召命恭俟威罰不自意銀臺除旨忽下此際天牌踵臨臣誠惝恍感泣莫省攸措固當竭蹶趨承以伸叩謝之忱而職名雖異情勢自如略控短章披瀝肝血適値齋日未克登徹今始呼籲冒瀆崇聽伏乞聖明俯垂鑑諒亟削臣職嚴勘臣罪仍命勿復檢擬於選部以爲居銓不審者之戒焉臣無任云云答曰省疏具悉卿其勿辭行公
정조 24년
庚申二月二十五日午時上御便殿禮房承旨與禮曹判書尙衣提調入侍時左副承旨徐有聞記事官洪奭周記注官承膺祚記事官李存秀尙衣提調尹師國禮曹判書李晩秀以次進伏訖上敎師國曰卿雖老矣而筋力尙健且以其福力之故使之入來看檢簾席之排設矣卿之回巹在於明年矣師國曰然矣上曰須往卿子之邑以過回巹也卿之才諝予所稔知而今已老矣難責事務至於嘉禮時則不得不使卿效勞矣晩秀曰明日揀擇時詣闕以何時知委乎上曰揀擇正時旣在午初使之飯後詣闕而轎子出入時易致相混之弊以諺字標某洞某家於轎簾好矣晩秀曰明日初揀擇時五部官員多有擧行之事而部官進參者只有五員其餘部官令該曹他司口傳相換何如上曰入來部官中相換可也仍命排設簾席訖命退諸臣以次退出
정조 24년
庚申二月二十五日酉時上御便殿左副承旨入侍時左副承旨徐有聞記事官洪奭周記注官承膺祚記事官李存秀漢城判尹李祖承禮曹判書李晩秀以次進伏訖命有聞讀奏禮曹草記曰今二月二十六日王世子嬪初揀擇時詣闕處女書入之意敢啓仍命書傳敎曰欲於初揀前展謁而待慈候差勝矣晩後益有勝意明日先行廟謁還宮後當行初揀而宮謁則明日更待下敎爲之可也仍敎曰此傳敎承旨及注書分寫兩本出給訓鍊都監龍虎營將校軍兵磨鍊竝依前下下敎斯速擧行而江居及遠在軍兵勿爲出用之意一體分付也敎晩秀曰門路及節次竝依當初磨鍊爲之而排設房司鑰先往排設版位日勢若不太晩則宮謁亦當兼行版位亦預爲排設也敎祖承曰判尹則導駕往來後卽詣闕外率五部官員整齊待令而處子詣闕不必太早此意亦預爲知委也命書榻敎曰輔德當爲殿宮問安官仍任又命書榻敎曰卿宰侍從堂上堂下罷散人員敍用令該曹口傳付軍職又命書榻敎曰王大妃殿進御蔘橘飮自今日一貼式限五貼煎入仍命退諸臣以次退出
정조 24년
行都承旨閔台爀坐行左承旨曺允大坐行右承旨李益運坐左副承旨徐有聞坐直右副承旨曺錫中坐同副承旨柳憲周坐直注書洪奭周仕直金啓溫病假注書呂東植仕事變假注書李泳夏仕
정조 24년
大駕詣宗廟入齋室後王世子口傳問安答曰知道
정조 24년
王大妃殿惠慶宮中宮殿王世子遣宮官問安答曰知道
정조 24년
大駕詣景慕宮入齋室後王世子口傳問安答曰知道內閣政院玉堂藥房朝廷二品以上六曹堂上大司諫口傳問安答曰知道
정조 24년
曺錫中啓曰司僕內乘來言捲簾取稟傳曰捲三面
정조 24년
李益運啓曰臣以王大妃殿惠慶宮問安進去下直之意敢啓傳曰知道
정조 24년
徐有聞啓曰觀象監提調李晩秀禮曹參判李魯春率國卜金海淡李東珍依下敎來待矣傳曰入侍
정조 24년
傳于徐有聞曰禮房承旨與禮曹堂上觀象監提調入侍
정조 24년
庚申二月二十六日辰時上與王世子詣宗廟展謁擧動入侍時行都承旨閔台爀行左承旨曺允大行右承旨李益運左副承旨徐有聞右副承旨曺錫中同副承旨柳憲周記事官洪奭周假注書呂東植記注官金景煥承膺祚檢校直閣徐榮輔沈象奎左副賓客徐龍輔右副賓客李晩秀輔德金羲淳兼輔德尹光顔兼弼善韓用鐸司書李寅采說書洪命周兼說書李存秀以次侍立訖通禮跪啓外辦上具翼善冠衮龍袍由萬安門以出王世子具翼善冠衮龍袍隨後以出上乘輿由仁政門出仁政門降輿乘輦王世子乘輿藥房都提調李時秀進奏曰侵早勞動聖體若何上曰日候甚好誠可幸也時秀曰日吉辰良縟儀載擧下情不勝欣忭矣仍進發由進善門出敦化門王世子由敦化東夾門以出降輿乘輦仍進發上曰路傍觀光人勿爲禁止亦勿雜亂之地可也大駕由芭子橋至宗廟大門外上降輿乘輦由東夾門以入王世子降輿乘輦由西夾門以入王世子至降輿所降輿大駕至降輿所降輿上入大次王世子詣版位問安訖入次少頃通禮跪啓外辦上改具冕服以出王世子改具冕服隨後以出上至東神門外執圭仍由正門入王世子至東神門外執圭仍由東夾門以入上詣版位西向立行四拜禮訖王世子詣版位北向立行四拜禮訖王世子詣版位西向立上行四拜禮王世子行四拜禮訖上由東階陞王世子隨後以陞詣第一室奉審如儀次詣各室奉審如儀訖上詣祭器欌前命開門仍命王世子觀祭器敎晩秀曰祭器卿其一一指名以敎可也上由東階降王世子隨後以降上由東神門以出王世子由東夾門以出上釋圭乘輿至南神門外降輿步過仍乘輿至永寧殿東神門外降輿執圭由正門入王世子隨詣至東神門外執圭由東夾門入上詣版位西向立行四拜禮訖王世子詣版位北向立行四拜禮訖王世子詣版位西向立上行四拜禮王世子行四拜禮訖上由東階陞王世子隨後以陞詣大室奉審如儀次詣西夾室奉審如儀次詣東夾室奉審如儀訖上由東階降王世子隨後以降上由東神門以出王世子由東夾門以出上釋圭乘輿命書傳敎曰景慕宮展拜今日當兼行該房知悉仍敎曰卽令兵判知委於隨駕營門可也賤臣承命出傳領議政李秉模進奏曰勞動旣多聖體若何上曰一樣矣秉模曰日吉辰良縟儀順成王世子睿質夙成拜揖登降動合規矩下情不勝慶忭矣大駕至南神門外降輿步過乘輿至降輿所降輿入大次王世子入次少頃通禮跪啓外辦上改具翼善冠衮龍袍以出王世子改具翼善冠衮龍袍隨後以出上乘輿王世子至乘輿所乘輿命書榻敎曰太廟永寧殿展謁時廟司殿司久任官及入直官入直守門將陞敍未陞敍者陞六前導守僕令該曹各別施賞其餘前導守僕亦令該曹施賞入直把門鄕軍亦給米斗大駕至大門由東夾門以出王世子由西夾門以出上降輿乘輦王世子降輿乘輦仍進發由宗廟洞口過梨峴至弘化門王世子降輦步過仍乘輦由館峴至觀旂橋上降輦步過仍乘輦王世子降輦步過仍乘輦至宮大門外上降輦乘輿由東夾門以入王世子降輦乘輿由西夾門以入王世子至降輿所降輿大駕至降輿所降輿上入大次王世子入次少頃通禮跪啓外辦上改具冕服以出王世子改具冕服以出上執圭敎曰宗廟展謁則拜禮雖以再次磨鍊而本宮則體貌所重稍異於太廟拜禮只當以一次磨鍊矣仍詣版位王世子詣版位上行再拜禮王世子行再拜禮訖上詣廟內王世子隨詣奉審如儀訖上還由東階以降王世子隨後以降上入齋殿王世子隨入少頃通禮跪啓外辦上改具翼善冠衮龍袍以出王世子改具翼善冠衮龍袍以出上乘輿命書榻敎曰宮司陞敍依廟司例與守門將捧傳旨守僕等亦依太廟守僕例施賞王世子至乘輿所乘輿大駕至宮大門由東夾門以出王世子由西夾門以出上降輿乘輦王世子降輿乘輦仍進發至觀旂橋上下輦步過仍乘輦王世子下輦步過仍乘輦上曰祗迎儒生爲幾人知入也有聞承命問回奏曰生進三百五十九人幼學六十三人云矣大駕由館峴入弘化門明政門永淸門交泰門還內諸臣以次退出
정조 24년
庚申二月二十六日未時上御便殿禮房承旨與禮曹堂上觀象監提調入侍時左副承旨徐有聞記事官洪奭周記注官金景煥記事官李存秀觀象監提調李晩秀禮曹參判李魯春以次進伏訖上曰判尹入侍出榻敎景煥承命出與漢城判尹李祖承偕入進伏上曰國卜待令者亦使隨入賤臣承命出招入國卜金海淡李東珍進伏上曰今日東宮行禮可謂善爲矣屢次拜禮各室奉審予亦難之而沖年行禮能不以爲勞矣晩秀曰趨蹌升降之際拜跪進退之節悉中矩度儼若天成實不勝萬萬慶幸矣上敎海淡等曰今以揀擇單子中四柱下詢爾等爾等須詳細仰奏也己酉五月十五日酉時四柱何如海淡曰此四柱爲己酉庚午辛未丁酉乃是大吉大貴之格以如此四柱居如此地位則壽貴雙全福祿尤爲綿遠百子千孫本支詵詵無容更評矣上曰宮合何如海淡曰遊魂宮合也宮合亦好而如此大吉之命不待更論宮合矣東珍曰臣見亦與金海淡無異矣上曰己酉九月初十日戌時何如東珍曰此四柱爲己酉甲戌癸巳壬戌亦是大貴遐壽之格矣海淡曰此四柱氣象淸明福祿長遠大體固好而比之己酉五月四柱則不可較論矣上曰庚戌年爲何宮合東珍曰生氣宮合也上曰庚戌十月初四日戌時何如東珍曰庚戌丙戌辛亥戊戌此四柱亦好而不如己酉四柱矣海淡曰己酉五月四柱乃是大貴大吉萬壽多男之格雖求之前古豈可易得乎以等數言之則己酉五月爲一等而庚戌十月亦爲第三等矣上命招入日官池景喆敎曰爾亦善爲擇日矣初二日慶禮時雖以無前例之故不得施賞而今番則當另有賞典矣四柱干支之湊合頗爲遲滯爾在國卜之傍以千歲曆尋其月日時之爲某干支卽卽相告也仍敎曰庚戌四月十六日子時何如東珍曰庚戌辛巳丙寅戊子也此四柱大體則亦無欠矣上曰庚戌二月十六日辰時何如東珍曰此四柱爲庚戌己卯丁卯甲辰矣海淡曰此四柱僅可入等矣上曰以三等論之則當入幾等乎東珍曰當入二等矣上曰庚戌六月初五日子時何如東珍曰庚戌癸未甲寅甲子也此四柱則平平矣海淡曰此四柱亦不如俄者四柱矣上曰己酉四月十八日酉時何如東珍曰己酉己巳甲辰癸酉而此四柱甚好比之己酉五月四柱亦當爲之次矣海淡曰此亦有貴格以五等言之則當入三等矣命書傳敎曰行護軍金祖淳女進士徐淇修女幼學朴鍾萬女幼學申緝女通德郞尹守晩女再揀擇入之餘皆許婚上曰莫非天定也予於金祖淳家初未嘗屬意而拜園之夜夢兆告吉若有諄諄面命者而初則猶未解得久乃恍然覺悟矣今日揀擇時入來也觀其福氣滿面擧止天成宮中之人無不聳瞻而慈殿慈宮亦皆一見而嘉悅今詢四柱宮合皆云大吉宗社無疆之休其將自今伊始矣元朝之祗拜太廟筮得比之觀其象爲比先王觀於是乎誕擧冠冊之儀而今玆嘉禮亦定於拜園之吉夢此皆皇天之攸賜也陟降之所命也予何敢以人爲容於其間乎況德門名家衆望攸屬予心欣幸何可容喩仍敎景喆曰吉朔在何間乎景喆曰六月七月十二月皆吉朔矣仍命書傳敎曰冠冊廟謁擇日日官池景喆相當職調用晩秀曰今日初揀擇時待令國卜金海淡永付司果使之冠帶常仕何如上曰依爲之出擧條仍命退諸臣以次退出
정조 24년
行都承旨李集斗未肅拜行左承旨李益運坐行右承旨李魯春未肅拜左副承旨徐有聞生右副承旨曺錫中坐直同副承旨柳憲周坐直注書洪奭周仕直金啓溫病假注書呂東植仕事變假注書李泳夏仕
정조 24년
曺錫中啓曰行大司憲李城輔執義張至冕在外掌令趙彦哲鄭澣持平李敬臣李基慶呈辭監察茶時之意敢啓傳曰知道
정조 24년
徐有聞啓曰來初一日輪對日次而禧陵忌辰祭齋戒相値頉稟之意敢啓傳曰知道
정조 24년
曺錫中啓曰御營廳長官來言今日本廳軍兵日次私習云矣敢啓傳曰知道
정조 24년
備忘記黃海兵使李性默下直長弓一張長箭一部片箭一部筒兒一箇賜給
정조 24년
傳于曺錫中曰再明日次對進定於今日
정조 24년
傳于李益運曰諸承旨持公事入侍
정조 24년
李益運啓曰諸承旨持公事入侍事命下而次對日持公事入侍例不得爲之何以爲之敢稟傳曰仍爲詣閤
정조 24년
傳于曺錫中曰大臣備局堂上引見
정조 24년
傳于曺錫中曰軍士房承旨入侍
정조 24년
以御營廳習陣單子傳于曺錫中曰再明日爲之
정조 24년
徐有聞啓曰吏曹判書徐龍輔參判李書九參議洪樂游牌不進罷職傳旨及推考傳旨今方捧入而開政命下之後如是違牌事甚未安判書參判更卽牌招何如傳曰判堂姑未差病云參議只推與參判更爲牌招
정조 24년
徐有聞以吏批言啓曰廟官陞六人陞作令窠竝爲仍任外任前勿遞事分付事命下矣宗廟署直長副奉事兩窠竝權作六品令窠以黃仁紀洪履黿陞付以入而待其遷轉還作原窠之意敢啓傳曰知道
정조 24년
有政吏批判書徐龍輔病參判李書九參議洪樂游進左副承旨徐有聞進啓曰禮曹參議今當差出而擬望之人乏少承旨竝擬何如傳曰允以尹序東爲副應敎李鼎德爲禮曹參議宗廟令黃仁紀洪履黿單付以上陞六事承傳長陵參奉徐有齡楊州牧使洪義浩以上仍任事承傳以朴鍾淳爲副校理南履翼爲兵曹參議金載瓚爲右賓客金應一爲禁府都事南建九爲義盈奉事朴鍾淳爲陳奏兼奏請使書狀
정조 24년
兵批判書趙鎭寬進參判尹光普病參議未差參知李秉喆入直右副承旨曺錫中進以申晤爲親軍衛將申大坤爲外營衛將朴枝萬爲慶熙將尹慶曾爲衛率黃海兵使李性默仍任事承傳厚州僉使吳載光姑爲仍任事承傳尹昇東爲兼司僕將朴相豐崔英泰李春國鄭漢器朴弼衡李英成余馥韓命漢李日鎭李興世趙完瑜金養性沈億重李重成張漢翼許綽爲僉知
정조 24년
曺錫中啓曰擧條書入何等審愼而今日楊州牧使仍任擧條批旨中七字落漏不書已爲啓下臣之矇然捧入不勝惶恐原擧條改付標以入當該注書所當重勘而本院請推之外無他可施之罰何以爲之敢稟傳曰爲先推考可也
정조 24년
以試所承旨望筒傳于徐有聞曰不爲仕進承旨許遞前望單子入之
정조 24년
承旨前望單子入之李集斗李魯春落點
정조 24년
傳于曺錫中曰今番赦典逐行爬櫛隨名査閱之致僅始覓出數人者姓名而其中萬萬寒心而駭然者卽盧聖中事掩置也赦文書中雜亂莫若禁府文書以是也故聖中之書放不知幾許年而因該府之互相推諉未免更錄於乙卯赦典其時未燭奸弊只爲更書放字又復混錄於久年秩若不追知其如許所爲特加區別則何以出場乎該堂非獨該堂之罪卽俗習之使然且屬之令前姑不細査當該者之誰某而後弊所關百倍甚於日前承宣之所爲聖中則旣蕩滌矣官職當自如而揆以刑政其顚錯果何如也此後此等之習當用反坐之律以此傳敎令判金吾書揭府中
정조 24년
以京畿監司徐鼎修狀啓驪州民家十二戶永平民家十六戶被燒事傳于徐有聞曰方春失所極悶拔例顧助期於斯速奠接事卿其嚴飭邑倅其中如有小殘獨戶身役或還上間當年勿侵事回諭
정조 24년
徐有聞以內醫院都提調提調意啓曰楊州牧使康命吉還屬內局事命下矣令該曹口傳付軍職何如傳曰允
정조 24년
兵曹口傳政事上護軍康命吉單付
정조 24년
柳憲周以戶曹言啓曰各道年終錢穀御覽會計每於翌年二月二十五日啓請受出修正入啓自是前例矣今年他道會案皆已來到而平安道黃海道以勅行相値限內不得磨勘上送之意該道道臣已爲狀聞御覽會計待兩道會案上來修正以入之意敢啓傳曰知道
정조 24년
曺錫中以備邊司言啓曰頃因本司草記批旨咸平等三邑堤堰修築不勤形止令道臣另査狀聞之意行會矣卽見全羅監司趙宗鉉狀啓則以爲咸平縣堤堰爲二十八庫而二十三庫善爲修築五庫則新鑿之土積置堤內未盡拓去茂長縣堤堰爲五十庫而四十八庫修築完固二庫則被莎植木稍欠董飭扶安縣堤堰爲五十一庫而四十三庫疏築旣勤八庫則沙未盡去築亦不高若以堤堰多寡論其擧行勤慢則三邑之中咸平居慢而各該守令論罪一款旣伏奉處分之下敎臣不敢擅便爲辭矣今以道啓論列及備邊郞摘奸手本參互比較則手本中咸平執頉爲二庫道啓執頉爲五庫手本中茂長執頉爲五庫道啓執頉爲二庫手本中扶安執頉爲八庫道啓執頉亦爲八庫庫數之或參差或相符不是異事而第念備郞摘奸蓋不能遍踏一境堤堰道臣摘奸旣擧其堤堰摠數又論其執頉之庫數事當以道啓歸重而三邑堤堰或爲二十八庫或爲五十庫或爲五十一庫於其庫數中不善修築不過曰五庫曰二庫曰八庫云爾則以一邑民力一年之內其所用工何以加此雖以三邑勤慢次第言之咸平以元庫數比兩邑差少執頉處分數較兩邑差多故置之最慢而此亦有不必然者二十三庫若善修築一如狀辭則五庫之未盡拓去豈足爲罪大體道啓多欠別白農時守令有難徑勘姑待來頭自本司更遣摘奸如有相左之端則竝與道臣難免論責之意一體嚴飭何如傳曰允
정조 24년
曺錫中以司僕寺一二提調意啓曰謹依下敎玉印馬次知書吏一人理馬一名庫直一名養馬一名牽夫二名等各木一疋施賞之意敢啓傳曰知道
정조 24년
曺錫中以壯勇營言啓曰本營水原鄕軍下番試射放時入格人賞格別單書入之意敢啓傳曰知道
정조 24년
曺錫中以訓鍊都監言啓曰今二月二十六日宗廟擧動時因兵曹節目馬兵一哨一百十九名步軍五哨六百十名標下軍七十四名皆以十九日出用外休軍各其將官領赴于壯勇營還宮後待標信解送之意敢啓傳曰知道
정조 24년
曺錫中以訓鍊都監言啓曰今二月二十八日明政門親臨觀旂橋迎鑾儒生試取時因兵曹節目西營軍四十五名哨官金柱率領設布帳外環衛廣智營軍四十五名哨官金命嶷軍餉色軍十五名北營標下軍三十五名入直別將具明遠率領弘化門外北路排立作門集春營軍四十五名哨官沈學祖東營軍四十五名哨官趙元軾領赴于南路排立御營廳堂上將官處雜人一倂嚴禁事畢後各還直所而竝待標信擧行之意敢啓傳曰知道
정조 24년
曺錫中以御營廳言啓曰今二月二十八日明政門親臨迎鑾儒生試取時依兵曹節目銅龍門入直軍二十七名建陽門入直軍二十名內各留營直五名該入直將官率領仍直餘皆待標信除出出番把摠鄭宅昌哨官印時彦率領設布帳外環衛新營入直軍二十六名內除營直五名依例除標信除出東營集春營入直軍各四十五名新營入直別將申大觀哨官李休率領弘化門外南路排立作門而事畢後各還本處入直之意敢啓傳曰知道
정조 24년
曺錫中以御營聽言啓曰本廳來三月四月兩朔應立全羅左道五哨軍兵五百十七名今已逢點整齊矣三月初一日與左司軍兵替代立番後舊軍放送之意敢啓傳曰知道
정조 24년
曺錫中以御營廳言啓曰本廳來閏四月五月兩朔應立左部右司屬全羅左道五哨軍兵四月二十五日京中逢點閏四月初一日與中司軍兵當爲替代立番而依定奪每哨以一百名磨鍊後其餘一百三十五名竝資保收布上送事本道監兵使處措辭知會之意敢啓傳曰知道
정조 24년
曺錫中以刑曹言啓曰因本曹別單樂安朴鳳遇沃溝李鳳祿玉果柳完得珍山李性白昌平李雲孫龍潭金得良荏子島朴三卜金甲島金千得朴貴太金宗元咸陽金福伊南海奴福金金尙麗放南平興雲寺僧性輝放用有仁例求禮金大得和順劉昌任龍安李乭伊放各其原籍官保授礪山二丹金溝艶伊放用多石例玉浦連伊放用多石二丹等例南海呂再老味放保授事書下矣依書下卽爲擧行事分付各該道臣金甲島申石哲亦依草記批旨放送事一體分付該道道臣之意敢啓傳曰知道
정조 24년
大司諫兪漢寧疏曰伏以天祐宗祊慈宮患候不日康復日吉辰良春邸冠冊之禮廟宮展拜之儀次第順成八域延頸之望萬姓蹈足之歡曷有其極仍伏念臣特一庸愚短拙無用之物耳雖偶因倖會濫竊科第而志昧涉世樣不入俗人固不與之頫仰臣亦念斷榮途杜門斂跡十有餘年矣荷聖上天地河海之洪恩薰沐而拂拭之起臣於積年屛蟄之餘出入近密昵侍耿光前後爲幾次榮耀極矣涯分足矣不惟臣不復有所望於餘生伏想聖明亦已俯燭臣庸愚不足備任使之末矣迺者諫長新命又下於前冬蔑效之地臣手擎華誥惝怳震懍莫省措躬之所也夫臣之無似蓋嘗擬之於百爲而無當況此諫諍之任古所謂立殿陛爭是非上補衮闕下規官師而至於長官責任尤有所自別臣左右思量無望承膺非直其累淸朝之官方招一世之物議爲可懼而已昨緣陪扈義重冒沒出肅而因仍蹲冒斷無是理伏乞聖明亟賜鐫改以重臺閣焉臣本倥侗蔑裂何敢刺口論時事而猶有不泯之愚忠且官以諫爲名不容泯默敢陳其一二冀聖明之垂察焉臣竊謂今日悠悠萬事莫先於開言路而言路卽國家之血脈血脈不通則人於是病焉言路不通則國於是替焉粵自唐虞之世群賢滿庭嘉言罔伏而尙有進善之旌誹謗之木廣開不諱之門則言路二字豈非爲國之急先務乎殿下以不諫入之聖恢導使言之規卽阼之後樂聞之意發於絲綸容直之度廓如山藪未嘗有以言獲罪之人來諫之誠高出百王而試看近日噤默成風補闕之箴尙矣無論繩愆之規闕然無聞間有一章一疏之稍及論人則衆目俱瞠百喙交咻看作朝廷之變怪似此而言路開乎否乎或有應文而塞責者不過是依樣葫蘆片言隻字未聞攖鱗而犯顔連章屢牘率歸求媚而備數語稍涉於鯁直筆屢回於磨礱只以沒模稜無關係之語橫豎說去苟且彌縫臣愚死罪竊以爲殿下聽納之誠莫或孚格於下而然耶且以日前山林之疏言之雖未知遣辭之如何而以批旨下者仰覩則所言者義理而原疏終至於封還固非聖朝禮待儒賢之道也賢者之疏尙如此則朝廷之上其誰有爲殿下論事爲殿下陳戒者乎至於日昨堂箚粗效論思之責而以其有不槪之句語也便卽還給夫還給堂箚其例絶罕而以殿下聖學之高明何爲此過中之擧乎儻殿下開心推腹康色和顔未或髣髴於訑訑而求之以誠採之以誠用之以誠翕受敷施莫不一出於誠而言路閉塞猶復如前日則臣請伏妄言之罪唯殿下留神澄省焉臣纔蒙新除可言之事非止一二而恐涉於禁令不過以草草陳腐之說略構短疏將欲入呈則門將阻搪搜及其身使抱疏者不得入而彷徨於道路臣雖無似職忝諫長呈疏而爲一門將所格未能入徹於黈纊有懷而莫能吐有言而莫能陳此尤臣難冒之一端今日賓對亦未得進參伏乞天地父母俯賜鑑諒亟削臣職特命選部勿復檢擬於諫臺之望焉臣治疏將上之際獲聞俄者賓筵掌令鄭澣以義理之說所啓稍涉開眼而一言纔發旋被譴罷之典在聖朝優容言者之道恐不必過加摧折特命還收是臣區區之望也臣無任云云省疏具悉爾之盛言含默之弊者言皆明白而何乃隨俗爲此效嚬之習於近日事隱映揷入自歸於同浴譏祼乎古之所謂懲討隄防惟忠鯁者敢言之今也至疲軟最沒模稜關心於推考遞差關心以下七字刪去事下敎者流聽其言則峻極無與爲比外此稍涉於時政官師無不嚼芋吞棗於是乎懲討非懲討爲讒諂者媒身之工謀隄防非隄防爲輕儇者批頰之拙計於是乎以下三十一字刪去事下敎這箇俗習丕變廓淸之前公車之日積而間雖有堆礫中零金特是莠之苗紫於朱終恐陰陽白黑之混而無足以張士氣而振直聲爲毫分裨助於言路爾其勿辭從速察職
정조 24년
庚申二月二十七日午時上御重熙堂軍士房承旨入侍時右副承旨曺錫中假注書呂東植記注官金景煥承膺祚以次進伏訖上命書傳敎曰廟司陞六人陞作令窠竝爲仍任外任前勿遞事分付又命書傳敎曰駕過觀旂之橋見上舍諸生之橋傍迎鑾而科試異於應製無名之科不必爲之只問生進與齋任之數矣夜始思之取見擧案我先朝以嘉悅之聖意予之入學時例設庭試外特召齋任執事生依節製例別爲試取入學前過泮卽初有之擧而別爲試取又是已行之所可仰述者節製親臨則亦用七試官以此爲之以近日予之筋力雖難親臨便近則亦足可强明日當於明政門遵舊例試取迎鑾諸生以此分付儒試旣遵舊例隨駕軍校亦於明日試取而射則依內試射砲則南小營試取事分付命書榻敎曰明日春塘臺試所時規矩柳葉箭一巡南小營則鳥銃一巡而春塘臺試官兵判壯帥摠戎使入直摠郞爲之南小營則訓將御將都監中軍爲之仍命退承史以次退出
정조 24년
行都承旨李集斗坐行左承旨李益運坐行右承旨李魯春坐左副承旨徐有聞坐直右副承旨曺錫中坐同副承旨柳憲周坐直注書洪奭周仕金啓溫病假注書呂東植仕直事變假注書李泳夏仕
정조 24년
李魯春啓曰行大司憲李城輔執義張至冕在外掌令趙彦哲持平李敬臣李基慶呈辭掌令一員未差監察茶時之意敢啓傳曰知道
정조 24년
李魯春啓曰正言愼性眞鄭時善引避退待已至經宿尙未處置事甚未安大司諫兪漢寧司諫高宅謙獻納南惠寬竝卽牌招以爲處置之地何如傳曰允
정조 24년
兵曹以田文顯爲摠戎中軍
정조 24년
有政吏批判書徐龍輔病參判李書九進參議洪樂游進行都承旨李集斗進以李東埴爲掌令閔師宣爲修撰閔台爀爲禮曹參判宋欽書爲禮賓主簿兼掌令單朴鍾淳
정조 24년
兵批判書趙鎭寬進參判尹光普病參議李秉喆入直參知南履翼病右副承旨曺錫中進以金麗晃李枝謙崔大成李如奭崔晊崔雲瑞李大器韓德涵李時馥爲僉知僉知單申大坤申晤護軍曺允大單付
정조 24년
傳于柳憲周曰廚院副提擧當有定式宗班一窠其餘三窠姑令承旨中二員堂上春坊中一員例兼而依知申例兼列書受點之意分付副提擧則一也知申監捧時各殿宮兼爲捧入之意分付
정조 24년
閔台爀以吏批言啓曰加設敦寧府都正尹光絅今已肅拜減下何如傳曰允
정조 24년
徐有聞以弘文館言啓曰修撰李垿旣有只推之命與新除授副校理朴鍾淳修撰閔師宣竝卽牌招察任何如傳曰允
정조 24년
曺錫中以訓鍊都監言啓曰今二月二十九日大報壇祭誓戒時因兵曹節目北營標下軍三十名餉色軍二十名北營入直別將具明遠率領拱北門外排立作門雜人一切嚴禁事畢後還入直所而竝待標信擧行之意敢啓傳曰知道
정조 24년
曺錫中以壯勇營言啓曰水原鄕武士別試射時柳葉箭優等人別單書入之意敢啓傳曰知道
정조 24년
曺錫中以禁衛營言啓曰謹依本營別單判付別武士丁興信弓箭一部帳幕軍李春芳木二疋具福麗朴志榮各木一疋布一疋李德壽木一疋施賞之意敢啓傳曰知道
정조 24년
曺錫中以御營廳言啓曰謹依本廳將校軍兵入格單子判付敎鍊官千起一箭竹一百箇旗手韓太世木一疋施賞之意敢啓傳曰知道
정조 24년
曺錫中以摠戎廳言啓曰謹依本廳軍兵入格單子判付伺候軍李得龍處木一疋施賞之意敢啓傳曰知道